પહેલા શોમાં એ ગાયન શરૂ થવાથી માંડીને પૂરું થતા સુધીમાં રંગબેરંગી ડિઝાઇનવાળાં અગણિત માટલાં સમુદ્રના બીચ પર અલગ અલગ રીતે ગોઠવાયાં હોય અને તેની આસપાસ જીતેન્દ્ર સાથે નાચતી નવી હિરોઇન શ્રીદેવીને લોકોએ સીટીઓ અને તાળીઓથી વધાવી એ સાથે જ એક સ્ટારનો જન્મ અમારી નજર સામે થયાનો અનુભવ થયો! (વર્ષો પછી દિવ્યા ભારતીનું ‘વિશ્વાત્મા’ અને “સાત સમંદર પાર મૈં તેરે પીછે પીછે આ ગઈ...” જોતાં ‘સેમ ટુ સેમ’ અનુભવ થયો હતો.) તે પછીના શોથી તો એ ગાયન પર પૈસા ઉછળવાના પણ શરૂ થયા. બીજા વીકથી કલેક્શન મજબૂત (તે દિવસોના ટ્રેડની ભાષામાં, ‘રોક સ્ટેડી’!) થયાં અને પિક્ચર એવું ચાલ્યું કે કમાણીની દ્દષ્ટિએ ૧૯૮૩માં ચોથા નંબરે રહ્યું. હકીકતમાં તો હિન્દી સિનેમાની એક નવી પરંપરા શરૂ થવાના એ દિવસો હતા.